ฮิตไม่เลิก! “คนละครึ่ง” เฟส 5 ครึ่งวันแรกใช้จ่ายเฉียด 120 ล้าน
วันนี้เป็นวันแรกของการเริ่มใช้จ่ายผ่านโครงการคนละครึ่ง ระยะที่ 5 ยังได้รับกระแสตอบรับดีจากประชาชน เพียงครึ่งวันมียอดจ่ายแล้ว 120 ล้านบาท
วันนี้เป็นวันแรกของการเริ่มใช้จ่ายผ่านโครงการคนละครึ่ง ระยะที่ 5 ยังได้รับกระแสตอบรับดีจากประชาชน เพียงครึ่งวันมียอดจ่ายแล้ว 120 ล้านบาท
1 ก.ย. 2565

นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยภาพรวมบรรยากาศการจับจ่ายใช้สอยผ่านโครงการ “คนละครึ่ง” เฟส 5 ซึ่งวันนี้เป็นวันแรกของโครงการว่า เป็นไปด้วยความเรียบร้อยดี ไม่พบการร้องเรียน โดยเฉพาะระบบแอพพลิเคชัน “เป๋าตัง” สามารถรองรับการใช้จ่ายของประชาชนได้อย่างเพียงพอ ไม่มีรายงานติดขัดแต่อย่างใด
สำหรับยอดการใช้จ่ายช่วงเช้าถึงเวลา 10.00 น. มีการใช้จ่ายผ่านทั้ง 3 โครงการรวมประมาณ 394 ล้านบาท แบ่งเป็นการใช้จ่ายผ่านคนละครึ่งเกือบ 120 ล้านบาท โครงการเพิ่มกำลังซื้อบัตรสวัสดิการ 200 บาทต่อเดือน 262 ล้านบาท และเพิ่มกำลังซื้อผู้ที่ดูแลเป็นพิเศษ 200 บาทต่อเดือนอีก 12 ล้านบาท
ส่วนจำนวนผู้ที่เข้าร่วมโครงการล่าสุด ถึง 31 สิงหาคม 2565 มีประชาชนที่เคยใช้สิทธิโครงการฯ เฟส 4 กดยืนยันสิทธิเข้าร่วมโครงการฯ เฟส 5 สะสมแล้ว 19.02 ล้านราย จากจำนวนประชาชนที่เคยใช้สิทธิโครงการฯ เฟส 4 ที่ 26.27 ล้านราย ส่วนประชาชนรายใหม่ที่ไม่เคยเข้าร่วมหรือไม่เคยใช้สิทธิโครงการฯ ระยะที่ 4 ได้ลงทะเบียนเข้าร่วมโครงการครบแล้ว 2.30 แสนสิทธิ
นายพรชัย ยังขอแนะนำให้ให้ประชาชนรายใหม่ 2.3 แสนคน ที่ลงทะเบียนเข้าร่วมคนละครึ่ง เฟส 5 สำเร็จ แต่ยังไม่เคยยืนยันตัวตนด้วยบัตรประจำตัวประชาชนกับธนาคารกรุงไทย หรือยังไม่เคยทำธุรกรรมผ่านแอปพลิเคชัน Krungthai NEXT ให้รีบยืนยันตัวตนก่อนการใช้สิทธิครั้งแรก โดยนำบัตรประจำตัวประชาชนมายืนยันตัวตนผ่านตู้เอทีเอ็มสีเทาของธนาคารกรุงไทย หรือที่ สาขาธนาคารกรุงไทย จึงจะเริ่มใช้สิทธิได้ รวมถึงจะต้องใช้จ่ายครั้งแรกผ่านเป๋าตังภายในวันที่ 14 กันยายนนี้ ไม่เช่นนั้นจะถูกตัดสิทธิ
ส่วนผู้ประกอบการร้านค้าเข้าร่วมสะสมจำนวน 471,609 ร้านค้า แบ่งเป็นผู้ประกอบการร้านค้ารายเดิมจากโครงการฯ ระยะที่ 4 จำนวน 459,796 ร้านค้า และผู้ประกอบการร้านค้ารายใหม่จำนวน 11,813 ร้านค้า